Verenigde Vryheidsalliansie vra dat Wes-Kaap nie meer deel moet wees van SA | DieKaap.com
AS DIE Verenigde Vryheidsalliansie (VVA) sy sin kry, is die Wes-Kaap een van die dae nie meer deel van Suid-Afrika nie.
Nee, die VVA is nie ’n modern times vlieënde piering nie.
Hy is ’n organisasie wat hom al die afgelope ag jaar daarvoor beywer om die Wes-Kaap en ander dele van die land af te skei van die Republiek van Suid-Afrika.
En ál wat nodig is om dit reg te kry, is dat ’n verdere 1,8 miljoen stemmers ja moet sê vir die idee.
Hein Marx, die VVA se president wat in Mosselbaai woon, is passievol besig om stemme te werf om dié droom ’n werklikheid te maak.
Volgens Marx is die plan om die Wes-Kaap, Noord-Kaap, ’n deel van die Oos-Kaap, die westelike deel van die Vrystaat en ’n klein deel van Gauteng, wat Pretoria insluit, van die res van Suid-Afrika af te stig.
Die rede daarvoor is eenvoudig, sê Marx: “Daar is niks drasties aan ons plan nie.
“Die regering kan homself eenvoudig nie meer keer om te onderdruk, te steel en bedrog te pleeg nie. Ons (die VVA) is ’n reaksie op ’n aksie.
“Ál ons vorige versoeke om selfregering aan die ANC-regering is met arrogansie van die tafel gevee.”
Marx sê hulle probeer tans voldoen aan die internasionale vereistes vir regsassessering om aan hulle plan uitvoering te gee.
Marx verduidelik: “Kragtens die internasionale reg moet alle interne remedies eers uitgeput word. ’n Mens moet dus alles moontlik doen om jou geskil met jou moederregering op te los.
“Maar die ANC is besig om die land in die grond in te bestuur en te besteel.
“Geen logiese mens bestuur ’n land so nie.
Marx se visepresident, Elroy Baron, beaam sy sentimente.
Baron sê: “Ek het in 1998 reeds gesien ons bruin mense is in die moeilikheid.
“Dis toe ek die regering se dokument oor regstellende aksie onder oë gehad het.
“Ál wat met transformasie al reggekry is, is om ons mense te verhonger en te verarm.
“Ek is ook hier in die Suid-Kaap ’n leier van die Khoi, die eerste mense wat in dié land was, maar Suid-Afrika is nou ’n saamgeflansde land.
“Mense kom uit ander provinsies en lande en kom vat ons hulpbronne en werksgeleenthede.”
Volgens Baron wil hulle heeltemal wegbreek van die res van Suid-Afrika en nie as ’n land binne ’n ander land bestaan nie.
Hy sê hulle kry tans ook groot steun van lande soos Amerika en Nederland.
Sowat 200 000 mense het tot dusver op die VVA se website, voteforselfdetermination.co.za, vir selfbeskikking gestem.
Marx en Baron is vol vertroue dat hulle genoeg stemme sal werf om hulle doel te bereik.
« Wes-Kaap herstel na erge droogte – damme se gemiddelde inhoud behaal 82%
Human trafficking a fast-growing industry – Horrors of human trafficking hit CPUT as students are warned to stay alert »